पाएं अपने शहर की ताज़ा ख़बरें और फ्री ई-पेपरडाउनलोड करें
शहर के गैराज संचालक मैकेनिक इमरान बेग ने चार दिन में ऑक्सीजन की कमी के कारण परिवार के 3 सदस्यों को खो दिया। इस चोट ने उन्हें ऑक्सीजन को लेकर मरीजों के परिजन की परेशानी का अहसास हुआ। अब वे इंदौर से 300 रुपए में सिलेंडर रिफिल करवाकर मरीजों को इसी दर पर उपलब्ध करा रहे हैं। इस काम में आने-जाने का खर्च स्वयं वहन कर रहे हैं। उनकी कोशिश है कि ऑक्सीजन की कमी के कारण किसी मरीज की जान न जाए।
इमरान बताते हैं गैराज संचालन करने वाले उनके चचेरे भाई रफीक तथा रफीक के पिता लतीफ खान व मां मेहरुन्निसा की चार दिन में एक-एक कर तीनों की माैत हाे गई। उनके इलाज के लिए हमने अस्पतालों में चक्कर लगाए लेकिन बेड नहीं मिला। घर पर ऑक्सीजन पर रखा। पहले लतीफ खान नहीं रहे, फिर रफीक की मृत्यु हो गई और उसके दूसरे दिन मां मेहरुन्निसा भी नहीं रहीं। चार दिन में तीन सदस्यों की मौत से पूरा परिवार हिल गया। रफीक भाई ही घर को संभाले थे।
उन्होंने ही मुझे काम सिखाया। ऑक्सीजन के लिए हमने कितनी दौड़-भाग की हम ही जानते हैं। तीन सदस्यों को खोने के बाद मुझे लगा कोरोना के इस दौर में मरीजों तक ऑक्सीजन पहुंचना चाहिए ताकि उनकी जान बच सके। इसलिए जो सिलेंडर इलाज के लिए जुटाए थे, उन्हीं से दूसरे मरीजों की सेवा शुरू कर दी। हम इंदौर से 300 रुपए में रोज सिलेंडर भरवाकर अपने खर्च पर लाते हैं और जरूरतमंद मरीजों को उपलब्ध कराते हैं। केवल गैस की राशि 300 रुपए लेते हैं। आने-जाने व वाहन का खर्च स्वयं वहन करते हैं। इससे मरीज के परिजन की परेशानी कम होती है। उन्हें ऑक्सीजन के लिए भटकना नहीं पड़ता, वे मरीज के इलाज की अन्य व्यवस्था ठीक से कर पा रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn